## Alumnes de centres d’FP fan accions de voluntariat per a contribuir en la recuperació de la zona afectada per la riuada

*** Esta setmana ja s’ha desplaçat alumnat de diferents centres per a col·laborar
* La Conselleria ha rebut més de 250 sol·licituds per a accions de voluntariat en només una setmana**

La Conselleria d’Educació, Cultura, Universitats i Ocupació ha rebut en només una setmana més de 250 sol·licituds, a través de l’aplicació SAÓ, perquè l’alumnat i professorat de Formació Professional faça accions de voluntariat per a contribuir en la reconstrucció de les zones afectades per la riuada.

Des d’este divendres alumnes d’FP ja estan en les zones afectades realitzant labors de reparació. Estes activitats aporten un gran valor a determinats cicles d’FP com és el cicle de GM d’Emergències i Protecció Civil i el cicle de GS de Coordinació d’Emergències que estan enfrontant-se a situacions d’emergències reals.

La Conselleria d’Educació, a través de la Direcció General d’FP, ha atorgat cobertura jurídica a estes accions. En cap cas este alumnat substituïx amb el seu treball els treballadors professionals.

D’esta manera, 29 alumnes de l’IES Leonardo da Vinci d’Alacant i 34 del CIPFP Valle d’Elda han estat a Algemesí realitzant pràctiques de FCT, amb la supervisió de l'UME i els Bombers Forestals. Per la seua part, l’equip docent i el personal expert d’estos cicles ha elaborat un programa formatiu específic per a este alumnat que es realitzarà en dies alterns en diferents municipis en col·laboració amb els cossos especialitzats.

A més, altres centres d’FP estan col·laborant en estes localitats des de diferents famílies professionals. Per exemple, l’IES Vermellar de la l’Olleria ha fet menjars calents que transporten i repartixen els professors de manera voluntària. Així mateix, el centre privat concertat La Malvesía està ajudant a reparar vivers de les zones afectades amb el seu alumnat, i el CIPFP la Costera de Xátiva amb activitats de ludoteca a Algemesí.

S’han rebut sol·licituds per a participar en estes accions de voluntariat de centres com CIPFP Cheste, CIPFP Ciutat de l’Aprenent, IES Jordi de Sant Jordi, el centre Fasta Madre Sacramento de Torrent, IES Faustí Barberá, entre altres.

Fecha: 23/11/2024